**REFERAT DE APROBARE**

**a Ordinului ministrului justiției pentru aprobarea Metodologiei privind condiţiile în care polițiștii de penitenciare definitivi din sistemul administraţiei penitenciare pot fi mutaţi în alte unităţi ale sistemului administraţiei penitenciare**

Proiectul de ordin urmărește, în principal, abordarea unitară a procesului de mutare, la cerere și în interesul serviciului, a polițiștilor de penitenciare definitivi din sistemul administrației penitenciare, precum și următoarele aspecte:

* stabilizarea personalului pe posturi;
* echilibrarea numărului de posturi ocupate din unitățile penitenciare;
* debirocratizarea activităților de resurse umane prin implementarea unei aplicații informatice adaptată nevoilor identificate, care permite gestionarea cu ușurință a datelor necesare a fi avute în vedere în procesul de mutare în funcție;
* acordarea posibilității factorilor de conducere din unitățile penitenciare de a selecționa personalul care solicită mutarea, în vederea ocupării posturilor vacante cu personal potrivit nevoilor unității;
* posibilitatea diminuării cheltuielilor, la nivelul întregului sistem penitenciar, de natură salarială (chirii, transport la și de la locul de muncă).

Proiectul cuprinde reguli aplicabile celor două modalități de mutare reglementate de Legea nr. 145/2019, respectiv *mutarea la cerere* și *mutarea în interesul serviciului*.

Astfel, conform proiectului, mutarea la cerere, în alte unităţi ale poliției penitenciare, în aceeaşi ori în altă funcţie prevăzută cu un coeficient de ierarhizare identic sau inferior, reprezintă modificarea raporturilor de serviciu caracterizată prin manifestarea de voinţă a polițiștilor de penitenciare definitivi din sistemul administraţiei penitenciare.

Mutarea în interesul serviciului în alte unităţi ale poliției penitenciare, în aceeaşi ori în altă funcţie prevăzută cu un coeficient de ierarhizare identic sau inferior, reprezintă modificarea raporturilor de serviciu caracterizată prin manifestarea de voinţă a unităţii penitenciare unde a fost identificată nevoia resursei umane, cu acordul polițistului de penitenciare.

Astfel, *mutarea la cerere* se poate realiza, dacă polițistul de penitenciare definitiv îndeplinește cumulativ următoarele condiții:

a) îndeplineşte condiţiile specifice prevăzute în fişa postului în care solicită mutarea;

b) cererea de mutare este întemeiată şi motivată, în toate situațiile fiind însoțită de documente justificative;

c) cererea de mutare are avizul de principiu al directorului unităţii unde polițistul de penitenciare definitiv este încadrat;

d) cererea de mutare are avizul de principiu al directorului unităţii unde polițistul de penitenciare solicită mutarea;

e) cererea de mutare are avizul favorabil al Administrației Naționale a Penitenciarelor, emis de directorul general sau înlocuitorul acestuia în urma consultării structurilor de specialitate din Administrația Națională a Penitenciarelor; avizul Administrației Naționale a Penitenciarelor are natura unui aviz conform, poate fi favorabil sau nefavorabil și are caracter obligatoriu de punere în aplicare, iar acordarea acestuia se face pe baza unor considerente ce țin de oportunitatea și necesitatea mutării.

Totodată, în vederea verificării îndeplinirii condițiilor specifice postului ce urmează a fi ocupat prin mutare la cerere, în cazul personalului care dorește schimbarea domeniului de activitate au fost instituite în mod expres și probele eliminatorii necesare a fi parcurse, după caz, de către solicitanți, după cum urmează:

1. *testare psihologică* - se susține prin grija Serviciului Psihologia Personalului din Administrația Națională a Penitenciarelor, acolo unde specificul funcției o impune;
2. *probă sportivă*;
3. *probă practică*;
4. *interviu profesional, obligatoriu în toate cazurile* – urmărește însușirea de către solicitant a cunoștințelor minime dobândite în urma parcurgerii tematicii și bibliografiei specifice funcției vizate, stabilite de către comisie.

 Probele sportive și probele practice se susțin la nivelul unității și numai pentru acele funcții al căror specific presupune verificarea aptitudinilor fizice și respectiv practice (exemplu: personalul încadrat la grupa de intervenție, asistenții medicali, personalul tehnic din cadrul sectorului economico-administrativ etc.).

 În situația în care există mai multe cereri avizate favorabil de conducerea Administrației Naționale a Penitenciarelor pentru aceeași funcție și îndeplinesc toate condițiile de ocupare a acesteia, departajarea solicitanților se realizează potrivit criteriilor exprese instituite de metodologie, de către o comisie de selecție constituită din directorul unității sau persoana desemnată de acesta, în calitate de președinte, șeful sectorului de activitate unde se solicită numirea și șeful structurii de resurse umane, ofițerul coordonator sau, atunci când situația o impune, un polițist de penitenciare din cadrul acestei structuri, în calitate de membri.

În situația unor punctaje egale, președintele comisiei decide cu privire la polițistul de penitenciare definitiv care va ocupa postul prin mutare.

Referitor la *mutarea în interesul serviciului,* aprobarea acesteia se face cu avizul favorabil al conducerii Administrației Naționale a Penitenciarelor, emis în urma consultării structurilor de specialitate implicate, și cu consultarea unității unde este încadrat polițistul de penitenciare, dacă sunt îndeplinite cumulativ următoarele condiții:

a) polițistul de penitenciare în cauză îndeplineşte condiţiile specifice prevăzute în fişa postului în care se propune mutarea;

b) polițistul de penitenciare îşi exprimă acordul scris cu privire la mutarea în interesul serviciului și respectiv cu privire la numirea într-o funcţie prevăzută cu coeficient de ierarhizare inferior celei deţinute, sau fără indemnizaţie de conducere, dacă este cazul. Numirea într-o funcție prevăzută cu un coeficient de ierarhizare inferior se va face numai în situația în care nu este posibilă numirea pe un coeficient de ierahizare identic cu cel deținut de polițistul de penitenciare care solicită mutarea.

Avizul Administrației Naționale a Penitenciarelor are natura unui aviz conform, poate fi favorabil sau nefavorabil și are caracter obligatoriu de punere în aplicare, iar acordarea acestuia se face pe baza unor considerente ce țin de oportunitatea și necesitatea mutării în interesul serviciului.

Actul administrativ de mutare se întocmeşte de către structura de resurse umane, potrivit competenţelor de gestiune a resurselor umane prevăzute Legea nr. 145/2019 privind statutul polițistilor de penitenciare.

La data intrării în vigoare a prezentului ordin, Ordinul ministrului justiției nr. 2397/C din 10 iulie 2012 pentru aprobarea Metodologiei privind condiţiile în care funcţionarii publici cu statut special definitivi din sistemul administraţiei penitenciare pot fi mutați în alte unităţi ale sistemului administraţiei penitenciare, publicat în Monitorul Oficial al României, Partea I, nr. 556 din 7 august 2012, se abrogă.

Față de cele expuse mai sus, a fost elaborat proiectul de Ordin al ministrului justiției pentru aprobarea Metodologiei privind condiţiile în care polițiștii de penitenciare definitivi din sistemul administraţiei penitenciare pot fi mutaţi în alte unităţi ale sistemului administraţiei penitenciare, pe care, dacă sunteți de acord, vă rugăm să îl adoptați.